CELEX: 32015D0008
Language: el
Date: 2015-02-12 00:00:00
Title: Απόφαση (ΕΕ) 2015/716 της Ευρωπαϊκής Κεντρικής Τράπεζας, της 12ης Φεβρουαρίου 2015, που τροποποιεί την απόφαση ΕΚΤ/2004/2 για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΚΤ/2015/8)

5.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 114/11
            
         ΑΠΌΦΑΣΗ (ΕΕ) 2015/716 ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 12ης Φεβρουαρίου 2015
   που τροποποιεί την απόφαση ΕΚΤ/2004/2 για τη θέσπιση του εσωτερικού κανονισμού της Ευρωπαϊκής Κεντρικής Τράπεζας (ΕΚΤ/2015/8)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 12.3,
   Εκτιμώντας τα ακόλουθα:
   
               (1)
            
            
               Προς εξυπηρέτηση των αναγκών που συνεπάγεται η διαδικασία της μη διατύπωσης αντιρρήσεων κατά τους όρους του άρθρου 26 παράγραφος 8 του κανονισμού (ΕΕ) αριθ. 1024/2013 του Συμβουλίου (1), κρίνεται σκόπιμη η προσαρμογή των κανόνων που διέπουν τη λήψη αποφάσεων του διοικητικού συμβουλίου με γραπτή διαδικασία κατά τα ειδικότερα οριζόμενα στα άρθρα 13ζ, 13η και 13θ του εσωτερικού κανονισμού της Ευρωπαϊκής Κεντρικής Τράπεζας.
            
         
               (2)
            
            
               Σε σχέση με τη γραπτή διαδικασία κατά τα άρθρα 13ζ έως 13η του εσωτερικού κανονισμού της Ευρωπαϊκής Κεντρικής Τράπεζας και με την επιφύλαξη των οριζόμενων σε αυτά προθεσμιών, κρίνεται σκόπιμη η πρόβλεψη μέγιστης περιόδου πέντε εργάσιμων ημερών εντός της οποίας κάθε μέλος του διοικητικού συμβουλίου θα είναι σε θέση να μελετά τυχόν αντίρρηση σε σχέδιο απόφασης, έτσι ώστε τα μέλη του διοικητικού συμβουλίου να δύνανται, ακολούθως προς το άρθρο 26 παράγραφος 8 του κανονισμού αριθ. 1024/2013/ΕΕ, να καταλήγουν σε συμφωνία επί της αντίρρησης, περιλαμβανομένης της σχετικής γραπτής επεξήγησης, εντός μέγιστης περιόδου δέκα εργάσιμων ημερών.
            
         
               (3)
            
            
               Σύμφωνα με το άρθρο 10.2 του καταστατικού του ΕΣΚΤ, το δικαίωμα ψήφου των μελών του διοικητικού συμβουλίου ασκείται αυτοπροσώπως. Τούτο αποτελεί σημαντική πτυχή της ανεξαρτησίας των μελών του διοικητικού συμβουλίου, καθώς αυτά είναι ex officio μέλη, κανένα δε πρόσωπο δεν μπορεί να τα αντικαθιστά στην άσκηση του δικαιώματος ψήφου τους, εκτός από την περίπτωση στην οποία αυτά κωλύονται να το ασκήσουν επί μακρό χρονικό διάστημα κατά τους όρους του άρθρου 10.2 του καταστατικού του ΕΣΚΤ. Ψήφος μέλους του διοικητικού συμβουλίου ή επί της ουσίας σχόλιό του που εν συνεχεία διαβιβάζεται ηλεκτρονικά στο πλαίσιο της λήψης αποφάσεων του διοικητικού συμβουλίου μέσω γραπτής διαδικασίας δεν απαιτείται να υπογράφεται ιδιοχείρως από το συγκεκριμένο μέλος. Η ρύθμιση αυτή συνάδει με τις απαιτήσεις του άρθρου 10.2 του καταστατικού του ΕΣΚΤ.
            
         
               (4)
            
            
               Στις περιπτώσεις που καθίσταται ανέφικτη η ηλεκτρονική διαβίβαση ψήφου ή σχολίων επί της ουσίας από μέλος του διοικητικού συμβουλίου, το τελευταίο μπορεί ρητά να εξουσιοδοτεί άλλο πρόσωπο να υπογράφει την ψήφο ή τα σχόλιά του. Με την υπογραφή τους από το εξουσιοδοτημένο προς τούτο πρόσωπο απλά επιβεβαιώνεται ότι πρόκειται για το δικαίωμα ψήφου ή το σχόλιο που άσκησε ή διατύπωσε, αντίστοιχα, αυτοπροσώπως το συγκεκριμένο μέλος.
            
         
               (5)
            
            
               Η απόφαση ΕΚΤ/2004/2 (2) θα πρέπει να τροποποιηθεί προκειμένου να αποτυπωθούν σε αυτή τα παραπάνω,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τροποποίηση του εσωτερικού κανονισμού της Ευρωπαϊκής Κεντρικής Τράπεζας
   Η απόφαση ΕΚΤ/2004/2 τροποποιείται ως εξής:
   
               1.
            
            
               Το άρθρο 4.7 αντικαθίσταται από το ακόλουθο κείμενο:
               «Με την επιφύλαξη των ειδικότερων ρυθμίσεων του άρθρου 4.8, αποφάσεις δύνανται να λαμβάνονται και με γραπτή διαδικασία, εκτός εάν διαφωνούν τουλάχιστον τρία μέλη του διοικητικού συμβουλίου. Για τη γραπτή διαδικασία απαιτούνται: (i) κανονικά τουλάχιστον πέντε εργάσιμες ημέρες για μελέτη από κάθε μέλος του διοικητικού συμβουλίου· (ii) η προσωπική έγκριση, ρητή ή σιωπηρή, κάθε μέλους του διοικητικού συμβουλίου (ή του αναπληρωτή του σύμφωνα με το άρθρο 4.4)· και (iii) η καταχώριση της απόφασης στα πρακτικά της επόμενης συνεδρίασης του διοικητικού συμβουλίου. Αποφάσεις που λαμβάνονται με γραπτή διαδικασία εγκρίνονται από τα μέλη του διοικητικού συμβουλίου που διαθέτουν δικαίωμα ψήφου κατά το χρόνο της έγκρισης.».
         
               2.
            
            
               Στο άρθρο 4 προστίθενται οι ακόλουθες παράγραφοι:
               
                           «4.8
                        
                        
                           Για τους σκοπούς των άρθρων 13ζ έως 13η αποφάσεις δύνανται να λαμβάνονται και με γραπτή διαδικασία, εκτός εάν διαφωνούν τουλάχιστον πέντε μέλη του διοικητικού συμβουλίου. Για τη γραπτή διαδικασία απαιτούνται το πολύ πέντε εργάσιμες ημέρες για μελέτη από κάθε μέλος του διοικητικού συμβουλίου ή το πολύ δύο εργάσιμες ημέρες στην περίπτωση του άρθρου 13ζ.
                        
                     
                           4.9
                        
                        
                           Για τους σκοπούς οποιασδήποτε γραπτής διαδικασίας, μέλος του διοικητικού συμβουλίου (ή ο αναπληρωτής του σύμφωνα με το άρθρο 4.4) δύναται να εξουσιοδοτεί άλλο πρόσωπο να υπογράφει την ψήφο ή σχόλιό του επί της ουσίας, όπως αυτά έχουν εγκριθεί από το ίδιο το μέλος αυτοπροσώπως.»
                        
                     .
            
         Άρθρο 2
   Έναρξη ισχύος
   Η παρούσα απόφαση αρχίζει να ισχύει την ημέρα της δημοσίευσής της.
   
      Φρανκφούρτη, 12 Φεβρουαρίου 2015.
      
         
            Ο Πρόεδρος της ΕΚΤ
         
         Mario DRAGHI
      
   
   
      (1)  Κανονισμός (ΕΕ) αριθ. 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ L 287 της 29.10.2013, σ. 63).
   
      (2)  Απόφαση ΕΚΤ/2004/2, της 19ης Φεβρουαρίου 2004, για τη θέσπιση του εσωτερικού κανονισμού της Ευρωπαϊκής Κεντρικής Τράπεζας, (ΕΕ L 80 της 18.3.2004, σ. 33),